Suositus: NEUVOSTON PÄÄTÖS Portugalin liiallisen alijäämän olemassaolosta tehdyn päätöksen kumoamisesta 2 Euroopan yhteisön perustamissopimuksen 104 artiklan 12 kohdan soveltaminen -

(komission esittämä)

PERUSTELUT

1. JOHDANTO

Komissio sai 25. heinäkuuta 2002 Portugalin viranomaisilta virallisen vahvistuksen siitä, että julkisen talouden alijäämä oli vuonna 2001 4,1 prosenttia suhteessa BKT:hen [1], ja se ylittää näin ollen perustamissopimuksessa esitetyn viitearvon. Komissio käynnisti kyseisten tietojen perusteella Portugalin osalta liiallisia alijäämiä koskevan menettelyn 24. syyskuuta 2002 esittämällä EY:n perustamissopimuksen 104 artiklan 3 kohdassa määrätyn kertomuksen. Se antoi 16. lokakuuta 2002 lausunnon siitä, että Portugalissa on liiallinen alijäämä. Neuvosto teki 104 artiklan 6 kohdan mukaisesti 5. marraskuuta 2002 tätä koskevan päätöksen [2].

[1] Myöhempi tarkistettu määrä 4,4 % suhteessa BKT:hen.

[2] EYVL L 322, 27.11.2002.

Samaan aikaan neuvosto antoi EY:n perustamissopimuksen 104 artiklan 7 kohdan mukaisesti Portugalille osoitetun suosituksen saadakseen julkisen talouden alijäämään tilanteen loppumaan. Erityisesti neuvosto suositti seuraavia:

"Portugalin hallitus lopettaa nykyisen tilanteen, jossa julkisen talouden alijäämä on liiallinen, mahdollisimman nopeasti asetuksen (EY) N:o 1467/97 3 artiklan 4 kohdan mukaisesti.

Portugalin viranomaiset panevat määrätietoisesti täytäntöön vuoden 2002 julkista taloutta koskevat suunnitelmansa, joiden tavoitteena on supistaa vuoden 2002 alijäämää 2,8 prosenttiin BKT:sta. Neuvosto asettaa 31. päivän joulukuuta 2002 määräajaksi, johon mennessä Portugalin hallituksen on toteutettava kaikki tarpeelliset toimenpiteet liiallisen alijäämän olemassaolon lopettamiseksi.

Portugalin hallitus hyväksyy ja panee täytäntöön tarvittavat julkista taloutta koskevat toimenpiteet sen varmistamiseksi, että julkistalouden alijäämä supistetaan edelleen vuonna 2003 selvästi alle 3 prosenttiin BKT:sta ja että julkistalouden velan suhde BKT:hen pidetään alle 60 prosentin viitearvon."

EY:n perustamissopimuksen 104 artiklan 7 kohdan mukaisesti antamiensa suositusten ohella neuvosto esitti tyytyväisyytensä siitä, että Portugalin viranomaiset sitoutuvat seuraaviin: (i) esittämään ennen vuoden 2002 loppua tarkistetun vakausohjelman, johon sisältyy mukauttamistoimenpiteitä keskipitkällä aikavälillä lähellä tasapainoa olevan tai ylijäämäisen julkistalouden rahoitusaseman saavuttamiseksi, ja varmistamaan, että velkasuhde saadaan jälleen supistumaan; (ii) parantamaan edelleen valtionhallintoa koskevien tietojen keruuta ja käsittelyä sekä (iii) vahvistamaan finanssipolitiikan koordinaatiomekanismeja.

2. YHDENMUKAISUUS NEUVOSTON SUOSITUKSEN KANSSA

2a. Julkisen talouden rahoitusasema 200222003

Vuonna 2001 julkisen talouden alijäämä ylitti perustamissopimuksessa mainitun viitearvon huomattavassa määrin. Vaikka poikkeaman tarkka määrä julkistettiin vasta heinäkuussa 2002 [3], esitti vasta valittu hallitus parlamentille korjaavan talousarvion jo huhtikuussa 2002. Se sisälsi vakauttamistoimia, joiden kokonaisvaikutus on noin 0,6 prosenttia suhteessa BKT:hen. Vuodelta 2001 peräisin oleva budjettiepätasapaino ja odotettua heikompi talouden toimeliaisuus johtivat siihen, että Portugalin viranomaiset ottivat käyttöön kertaluonteisia toimenpiteitä vuoden 2002 lopussa [4]. Kyseisten toimenpiteiden osuus oli 1,5 prosenttia suhteessa BKT:hen lisätuloina, ja niillä haluttiin taata julkisen talouden alijäämän jääminen alle tavoitteen eli 3 prosentin suhteessa BKT:hen jo vuonna 2002. Toimenpiteiden johdosta julkisen talouden alijäämä jäikin 2,7 prosenttiin suhteessa BKT:hen. Vuonna 2002 julkisen talouden suhdannekorjattu rahoitusasema parani 2,3 prosenttiyksikköä suhteessa BKT:hen ollen 2,6 prosenttia alijäämäinen suhteessa BKT:hen. Jos ei oteta huomioon kertaluonteisia toimenpiteitä, parani rahoitusasema 0,8 prosenttiyksikköä saavuttaen 4.1 prosentin alijäämän suhteessa BKT:hen vuonna 2002.

[3] Tällöin julkaistiin tilapäisen erityistyöryhmän kertomus. Uusi hallitus antoi sille tehtäväksi julkisen talouden tilinpidon analysoinnin. Erityistyöryhmä koostui valtiovarainministeriön, Portugalin keskuspankin ja Kansallisen tilastokeskuksen edustajista. Se toimi suoraan Portugalin keskuspankin pääjohtajan alaisuudessa.

[4] Näitä olivat erityisesti kaikkien verojen ja sosiaaliturvamaksujen maksurästien viivästyskorkojen anteeksiantaminen, joka toi yksinään lisätuloja yhteensä 1,0 prosenttia suhteessa BKT:hen.

Vuonna 2004 annetussa ja Eurostatin vahvistamassa ensimmäisessä liiallista alijäämää koskevan menettelyn mukaisessa ilmoituksessa arvioitiin julkisen talouden alijäämä vuonna 2003 2,8 prosentiksi suhteessa BKT:hen. Lukua voidaan verrata tammikuussa 2003 tarkistetussa vakausohjelmassa asetettuun 2,4 prosentin alijäämätavoitteeseen suhteessa BKT:hen. Tavoitteesta poikkeaminen johtuu huomattavasta verotulojen laskusta [5], joka puolestaan liittyy ennakoimattomaan BKT:n alenemiseen vuonna 2003 arviolta 1,3 prosentilla (kun alkuperäinen BKT:n kasvunennuste oli +1,3 prosenttia). Syynä olivat myös alhaiset verotulot, jotka johtuivat taloudellisen toiminnan nykyisestä laskusuhdanteesta. Jos mukaan ei lasketa verorästien myyntiä, johti talouden laskusuhdanne verotulojen kokonaismäärän laskemiseen arviolta 2,4 prosentilla vuonna 2003, kun alkuperäinen tavoite oli 4 prosentin kasvu. Menopuolella sen sijaan hallitus onnistui hyvin rajoittamaan menojen kasvua jotakuinkin suunnitellulla tavalla. Muiden kuin korkomenojen kokonaismäärän kasvu hidastui edelleen. Vuonna 2001 kasvu oli 8,9 prosenttia, vuonna 2002 7,8 prosenttia ja vuonna 2003 4,1 prosenttia. Tämä heijastelee julkisen kulutuksen jyrkkää laskua, mikä puolestaan johtuu työhönoton ja nimellispalkkojen jäädyttämisestä miltei täysin vuonna 2003. Kaiken edellä esitetyn tulojen ja menojen kehityksen perusteella olisi tultu tilanteeseen, jossa julkisen talouden alijäämä olisi ollut vuonna 2003 selvästi yli 3 prosenttia suhteessa BKT:hen. Tämän välttääkseen Portugalin viranomaiset tukeutuivat kahteen kertaluonteiseen toimenpiteeseen, joiden kokonaisvaikutus on 2,1 prosenttia suhteessa BKT:hen. Ensimmäinen toimenpiteistä oli julkisen yrityksen kertamaksu valtiolle korvauksena siitä, että eläkkeiden maksu siirrettiin sen vastuulle. Toinen oli verojen ja sosiaaliturvamaksujen tulevien maksurästien kanto-oikeuksien myynti rahoituslaitokselle. Vuonna 2003 julkisen talouden suhdannekorjattu rahoitusasema parani 0,9 prosenttiyksikköä suhteessa BKT:hen alijäämän ollessa 1,7 prosenttia suhteessa BKT:hen. Jos huomioon ei oteta kertaluonteisia toimenpiteitä, se parani 0,3 prosenttiyksikköä saavuttaen 3.8 prosentin alijäämän suhteessa BKT:hen vuonna 2003.

[5] Pois luettuna kertaluonteinen vero- ja sosiaaliturvarästien myyntitoimenpide.

>TAULUKON PAIKKA>

2b. Velan suhde BKT:hen 200222003

Vuosina 200122003 julkisen velan suhde BKT:hen nousi bruttomäärältään erityisesti hitaan talouden kasvun ja rahoitustoimien suuren määrän vuoksi. Rahoitustoimet [6] johtuvat suurelta osin menorästien tasaamisesta sekä monien julkisten sairaaloiden muuttamisesta julkisessa omistuksessa oleviksi yhtiöiksi.

[6] MERKITTY KIRJANPIDOSSA VIRTA-VARANTO-KORJAUSERÄN ALLE.

3. NEUVOSTON SUOSITUKSEEN LIITTYVIEN SITOUMUSTEN TOTEUTUMISEN SEURANTA

Portugalin viranomaiset ovat edistyneet huomattavasti niiden sitoumustensa osalta, jotka ne antoivat 104 artiklan 7 kohdan mukaisesti annetun neuvoston suosituksen puitteissa. Edistystä on saavutettu finanssipolitiikan koordinaatiomekanismien vahvistamisessa, johon liittyy vuonna 2002 annettu talousarviopuitelaki (Lei de Estabilidade Orçamental), ja julkisen talouden tietojen keruussa ja käsittelyssä. Talousarviopuitelaki menee kaiken lainsäädännön edelle talousarvioasioissa. Se avulla hallitus voi asettaa nettoluotonannon tavoitteeksi paikallisviranomaisille ja aluehallinnoille nollan. Jos kyseistä tavoitetta ei noudateta, saatetaan keskushallinnon tulonsiirtoja joutua leikkaamaan seuraavana vuonna.

On kuitenkin mainittava, että näihin liittyy kaksi puutetta. Ensinnäkin koordinaatiomekanismien vahvistamista voidaan testata vasta seuraavien, vuoden 2005 syksyllä järjestettävien paikallisvaalien yhteydessä, sillä paikalliset investointimenot noudattavat poliittista kausittaisuutta. Toiseksi neljännesvuotiskausittaisten tietojen puuttuminen paikallisviranomaisten tasolla on estänyt julkisen talouden rahoitusasemaa koskevien katsausten laatimisen neljännesvuosittain. Tietojen neljännesvuosittaisessa käsittelyssä on kuitenkin saavutettu huomattavaa kehitystä muilla julkishallinnon tasoilla.

4. JULKISEN TALOUDEN NÄKYMÄT

Komission kevään 2004 talousennusteen mukaan julkisen talouden alijäämä on vuonna 2004 3,4 prosenttia suhteessa BKT:hen. Sitä voidaan verrata viimeisimmässä vakausohjelmassa asetettuun viralliseen tavoitteeseen, joka vahvistettiin 2,8 prosentiksi vuoden 2004 ensimmäisessä liiallista alijäämää koskevan menettelyn mukaisessa ilmoituksessa. Näiden lukujen välinen erotus selittyy seuraavien kolmen seikan kautta: (i) ennustettu BKT:n kasvu on ¼ prosenttiyksikköä alhaisempi kuin komission ennusteessa esitetty; (ii) vuoden 2003 lopussa toteutettujen lukuisten kertaluonteisten toimien perusvaikutukset tulopuoleen sekä (iii) kyseisten kertaluonteisten toimien osittainen korvaaminen, esimerkiksi vuoden 2003 2,1 prosentista suhteessa BKT:hen vuoden 2004 0,7 prosenttiin suhteessa BKT:hen tähän asti esitettyjen hallituksen suunnitelmien mukaisesti. Vuoden 2005 osalta komission vuoden 2004 kevään talousennuste, joka perustuu oletukseen politiikan ennallaan pysymisestä, ennakoi julkisen talouden alijäämän nousevan 3,8 prosenttiin suhteessa BKT:hen. Tämä heijastelee huomattavan negatiivisen tuotantokuilun pysymistä ennallaan ja kertaluonteisten toimien asteittaista lakkauttamista.

Komission kevään 2004 talousennusteen mukaan suhdannekorjatun rahoitusaseman ennustetaan alenevan 0,3 prosentilla suhteessa BKT:hen vuonna 2004, jolloin se olisi 2,0 prosenttiyksikköä alijäämäinen suhteessa BKT:hen. Tämä johtuisi kuitenkin täysin kertaluonteisten toimien määrän laskemisesta vuoden 2003 2,1 prosentista suunniteltuun 0,7 prosenttiin suhteessa BKT:hen. Niinpä kun kertaluonteisia toimia ei oteta huomioon, odotetaan suhdannekorjatun rahoitusaseman paranevan 1,1 prosenttiyksikköä vuonna 2004 ja olevan 2,7 prosenttiyksikköä alijäämäinen suhteessa BKT:hen (3,8 prosenttiyksikköä alijäämäinen vuonna 2003). Viimeisimmässä vakausohjelman tarkistuksessa joulukuulta 2003 Portugalin viranomaiset ennakoivat suhdannekorjatun rahoitusaseman laskevan 0,6 prosenttiyksikköä vuonna 2004 ja olevan tällöin 1,1 prosenttiyksikköä alijäämäinen suhteessa BKT:hen.

>TAULUKON PAIKKA>

5. PÄÄTELMÄT

Portugalin viranomaiset ovat toimineet 104 artiklan 7 kohdan mukaisesti annetun neuvoston suosituksen mukaisesti. Erityisesti ne noudattivat suositusta, joka koski julkisen talouden liiallisen alijäämän tilanteen lopettamista mahdollisimman nopeasti asetuksen (EY) N:o 1467/97 3 artiklan 4 kohdan mukaisesti, mikä tarkoittaa tässä tapauksessa viimeistään vuonna 2003. Lisäksi he supistivat alijäämää vuonna 2002 alle 3 prosenttiin ja ryhtyivät toteuttamaan toimenpiteitä ennen joulukuuta 2002, joka oli neuvoston asettama määräaika toimenpiteiden toteuttamiselle liiallisen alijäämän tilanteen lopettamiseksi. Vuonna 2003 alijäämä oli alle 3 prosenttia suhteessa BKT:hen. Lopuksi voidaan todeta, että vuoden 2004 ensimmäisessä liiallista alijäämää koskevan menettelyn mukaisessa ilmoituksessa velan suhde BKT:hen oli vuonna 2003 59,4 prosenttia, kun se oli ollut vuonna 2002 58,1 prosenttia ja vuonna 2001 55,6 prosenttia. Niinpä voidaan yleisesti arvioida, että Portugalin viranomaiset saivat korjattua liiallisen ylijäämän tilanteen vuonna 2003 5 päivänä marraskuuta 2002 annetun neuvoston suosituksen mukaisesti. Niinpä komissio suosittaa, että neuvosto kumoaisi päätöksen liiallisen alijäämän olemassaolosta Portugalissa.

Tarvitaan kuitenkin lisätoimenpiteitä, joilla estetään julkisen talouden alijäämän 3 prosentin viitearvon ylittyminen suhteessa BKT:hen taas vuonna 2004. Komission mukaan riskiä siitä, että 3 prosentin viitearvo suhteessa BKT:hen ylittyy vuonna 2004, pienennettäisiin lisätoimenpiteillä, joiden määrä on vähintään ½ prosenttia suhteessa BKT:hen. Viime syksynä laaditut (vuoden 2004 talousarviota koskevat) talousarviosuunnitelmat sisälsivät jo määrärahoja kertaluonteisille toimenpiteille (kiinteistömyynnille), jotka voitaisiin ottaa käyttöön talousarvioon sisältyvän vajauksen korjaamiseksi. Lisäksi Portugalin viranomaiset ilmoittivat komission kevään 2004 talousennusteen laatimisen määräajan päättymisen jälkeen, että ne aikoivat toteuttaa lisätoimia (jotka liittyvät kiinteistöihin) ja mahdollistaa niiden avulla alijäämän pysymisen alle 3 prosentissa suhteessa BKT:hen kuluvana vuonna. Hallituksen tulisi lisäksi ryhtyä kaikkiin toimiin korvatakseen asteittain kaikki kertaluonteiset toimenpiteet pysyvimmillä toimenpiteillä. Näin talouden vakauttaminen olisi pysyvämpää ja noudattaisi talouspolitiikan laajoja suuntaviivoja.

Suositus: NEUVOSTON PÄÄTÖS Portugalin liiallisen alijäämän olemassaolosta tehdyn päätöksen kumoamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 104 artiklan 12 kohdan,

ottaa huomioon komission suosituksen,

sekä katsoo seuraavaa:

(1) Neuvoston päätöksellä 2002/923/EY [7], joka tehtiin EY:n perustamissopimuksen 104 artiklan 6 kohdan mukaisesti komission suosituksen perusteella, päätettiin, että Portugalissa on liiallinen alijäämä.

[7] EYVL L 322, 27.11.2002, s. 30.

(2) Neuvosto antoi EY:n perustamissopimuksen 104 artiklan 7 kohdan mukaisesti Portugalille osoitetun suosituksen, jonka tarkoituksena on liiallisen alijäämän tilanteen lopettaminen [8]. Kyseisessä suosituksessa ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä 7 päivänä heinäkuuta 1997 annetun neuvoston asetuksen (EY) N:o 1467/97 [9] 3 artiklan 4 kohdassa asetetaan määräaika liiallisen alijäämän korjaamiselle, joka olisi saatettava päätökseen vuoden kuluessa sen toteamisesta eli viimeistään vuonna 2003.

[8] Neuvoston suositus, annettu 5 päivänä marraskuuta 2002.

[9] EYVL L 209, 2.8.1997, s. 6.

(3) Neuvoston päätös liiallisen alijäämän olemassaolosta kumotaan EY:n perustamissopimuksen 104 artiklan 12 kohdan määräysten mukaisesti, kun liiallinen alijäämä kyseisessä jäsenvaltiossa on neuvoston mukaan korjattu.

(4) "Julkisyhteisöjen" ja "alijäämän" määritelmät esitetään pöytäkirjassa liiallisia alijäämiä koskevasta menettelystä viitaten Euroopan kansantalouden tilinpitojärjestelmään (toinen laitos). Komission on toimitettava tiedot liiallisia alijäämiä koskevaan menettelyyn.

(5) Niiden tietojen perusteella, jotka komissio on toimittanut saatuaan Portugalilta kertomuksen ennen 1 päivää maaliskuuta 2004 Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta 22 päivänä marraskuuta 1993 annetun neuvoston asetuksen (EY) N:o 3605/93 [10], sellaisena kuin se on muutettuna neuvoston asetuksella (EY) N:o 475/2000 [11], mukaisesti, ja komissio kevään 2004 talousennusteen perusteella voidaan tehdä seuraavat päätelmät:

[10] EYVL L 332, 31.12.1993, s. 7. Asetus sellaisena kuin se on viimeksi muutettuna komission asetuksella (EY) N:o 351/2002, EYVL L 55, 26.2.2002, s. 23.

[11] EYVL L 58, 3.3.2000, s. 1.

- Julkisen talouden alijäämäksi on vuonna 2003 arvioitu 2,8 prosenttia suhteessa BKT:hen, kun se oli vuonna 2002 2,7 prosenttia ja vuonna 2001 4,4 prosenttia. Vuoden 2003 tilanne vastasi 104 artiklan 7 kohdan mukaisesti annettua neuvoston suositusta ja erityisesti julkisen talouden alijäämän supistamista viitearvon eli alle 3 prosentin suhteessa BKT:hen vuoteen 2003 mennessä. Julkisen talouden sopeuttaminen on jatkunut vuonna 2003 samalla kun muiden kuin korkomenojen kasvu on hidastunut jatkuvasti. Kyseinen kasvu oli 8,9 prosenttia vuonna 2001, 7,8 prosenttia 2002 ja 4,1 prosenttia vuonna 2003. Tämänhetkinen laskusuhdanne, joka johti vuonna 2003 lamaan, synnytti merkittävän 2,6 prosentin poikkeaman kyseisen vuoden toteutuneeseen BKT:n kasvuun ja alkuperäiseen julkista taloutta koskevaan ennusteeseen. Tämän tuloksena syntyi vuonna 2003 huomattava vajaus verotuloihin, joka piti kompensoida kahdella kertaluonteisella toimenpiteellä, joiden kokonaisvaikutus on 2,1 prosenttia suhteessa BKT:hen.

- Komission kevään 2004 talousennusteen mukaan vuonna 2004 julkisen talouden alijäämä on 3,4 prosenttia suhteessa BKT:hen, mikä on huomattavasti enemmän kuin virallinen tavoite alijäämälle eli 2,8 prosenttia suhteessa BKT:hen. Näiden lukujen välinen erotus selittyy seuraavien kolmen seikan kautta: (i) talousarviossa ennakoitua alhaisempi kasvu; (ii) vuonna 2003 toteutettuihin kertaluonteisiin toimenpiteisiin liittyvät perusvaikutukset sekä (iii) kyseisten kertaluonteisten toimenpiteiden tähän mennessä suunniteltu osittainen korvaaminen. Niinpä tarvitaan lisätoimenpiteitä, joilla estetään julkisen talouden alijäämän nouseminen yli viitearvon eli 3 prosentin suhteessa BKT:hen vuonna 2004 ja sitä seuraavina vuosina.

- Portugalin viranomaiset ilmoittivat komission kevään 2004 talousennusteen laatimiseen määräajan päättymisen jälkeen, että ne aikoivat toteuttaa lisätoimia (jotka liittyvät kiinteistöihin) ja mahdollistaa niiden avulla alijäämän pysymisen alle 3 prosentissa suhteessa BKT:hen kuluvana vuonna.

- Vuoden 2004 ensimmäisessä liiallista alijäämää koskevan menettelyn mukaisessa ilmoituksessa julkisen velan suhde BKT:hen oli vuonna 2003 alle 60 prosentin viitearvon. Se oli näin ollen 104 artiklan 7 kohdan mukaisesti annetun neuvoston suosituksen mukainen, vaikka se olikin kasvanut tasaisesti vuodesta 2001. Komission kevään 2004 talousennusteen mukaan se ylittää kyseisen arvon vuonna 2004.

(6) Päätös 2002/923/EY olisi tämän vuoksi kumottava, ja kevään talousennusteessa korostettujen julkisen talouden rahoitusasemaan liittyvien riskien valossa on erittäin tärkeää, että Portugalin viranomaiset toteuttavat asianmukaiset toimenpiteet varmistaakseen, että julkisen talouden alijäämä jää alle 3 prosentin suhteessa BKT:hen.

(7) Vakauden ylläpitämiseksi ja keskipitkän aikavälin tavoitteen saavuttamiseksi eli lähellä tasapainoa olevan tai ylijäämäisen julkistalouden rahoitusaseman saavuttamiseksi talouspolitiikan yleisten suuntaviivojen mukaisesti olisi kaikki kertaluonteiset toimenpiteet korvattava asteittain pysyvämmillä toimenpiteillä ja suhdannekorjatun rahoitusaseman olisi parannuttava vuosittain vähintään 0,5 prosenttiyksiköllä suhteessa BKT:hen,

ON TEHNYT TÄMÄN PÄÄTÖKSEN:

1 artikla

Kokonaistilanteen arviointi osoittaa, että Portugalin liiallisen alijäämän korjaaminen on saatettu päätökseen vuonna 2003 Portugalille EY:n perustamissopimuksen 104 artiklan 7 kohdan mukaisesti 5 päivänä marraskuuta 2002 osoitetun neuvoston suosituksen mukaisesti.

2 artikla

Kumotaan päätös 2002/923/EY.

Tämä päätös on osoitettu Portugalin tasavallalle.

Tehty Brysselissä [...]

Neuvoston puolesta

Puheenjohtaja [...]